**SOMOGY MEGYEI TERÜLETI VÁLASZTÁSI BIZOTTSÁG**

**7400 Kaposvár, Fő utca 10.**

**Tel.: 82/898-246**

**E-mail: tvi@som-onkorm.hu**

**A Somogy Megyei Területi Választási Bizottság**

**106/2019.(X.21.) számú határozata**

A Somogy Megyei Területi Választási Bizottság (továbbiakban: TVB) O.J. (személyi azonosító szám: ………………..) ……………………….. sz. alatti lakos választópolgár (továbbiakban: Beadványozó) által a Rinyabesenyői Helyi Választási Bizottság (továbbiakban: HVB) 32/2019.(X.17.) sz. határozata ellen benyújtott fellebbezése tárgyában meghozta a következő

**határozatot:**

**A Somogy Megyei Területi Választási Bizottság O.J. (személyi azonosító szám: …………………………) .................................... sz. alatti lakos választópolgár fellebbezését elutasítja, ez által a Rinyabesenyői Helyi Választási Bizottság 32/2019.(X.17.) sz., kifogás érdemi vizsgálat nélküli elutasítás tárgyában meghozott határozatát helyben hagyja.**

**A Somogy Megyei Területi Választási Bizottság által hozott határozat ellen az ügyben érintett természetes és jogi személy, jogi személyiség nélküli szervezet bírósági felülvizsgálati kérelmet nyújthat be a Pécsi Ítélőtáblához. A bírósági felülvizsgálati eljárásban az ügyvédi képviselet kötelező. A jogi szakvizsgával rendelkező személy - a szakvizsga-bizonyítvány egyszerű másolatának csatolásával - saját ügyében ügyvédi képviselet nélkül is eljárhat. A bírósági felülvizsgálati kérelmet személyesen vagy levélben, illetve olyan elektronikus dokumentumként lehet benyújtani, amelyet a kérelem benyújtójának jogi képviselője vagy – ügyvédi képviselet esetén - a kérelem benyújtója minősített elektronikus aláírásával látott el. Ha a bírósági felülvizsgálat iránti kérelem elektronikus dokumentumként kerül benyújtásra, annak mellékleteit a kérelmező oldalhű másolatban elektronikus okirati formába alakítja. Bírósági felülvizsgálati kérelmet jogszabálysértésre hivatkozással, illetve a választási bizottság mérlegelési jogkörben hozott határozata ellen lehet benyújtani (Ve. 223. § (3) bekezdés). A bírósági felülvizsgálati kérelmet a megtámadott határozatot hozó választási bizottságnál kell előterjeszteni. A bírósági felülvizsgálati kérelmet úgy kell benyújtani, hogy az legkésőbb a megtámadott határozat meghozatalától számított harmadik napon megérkezzen a megtámadott határozatot hozó választási bizottsághoz. A bírósági felülvizsgálati kérelemnek tartalmaznia kell a kérelem Ve. 223. § (3) bekezdése szerinti alapját, a kérelem benyújtójának nevét, lakcímét (székhelyét) és - ha a lakcímétől (székhelyétől) eltér - postai értesítési címét, a kérelem benyújtójának személyi azonosítóját, illetve, ha a külföldön élő, magyarországi lakcímmel nem rendelkező választópolgár nem rendelkezik személyi azonosítóval, a személyazonosságát igazoló igazolványának típusát és számát, vagy szervezet, vagy más szervezet esetében a bírósági nyilvántartásba-vételi számát. A bírósági felülvizsgálati kérelem tartalmazhatja benyújtójának telefaxszámát vagy elektronikus levélcímét, illetve kézbesítési megbízottjának nevét és telefaxszámát vagy elektronikus levélcímét. A bírósági felülvizsgálati kérelemben új tények és bizonyítékok is felhozhatók. A bírósági felülvizsgálati kérelmet a választási iroda az ügy összes iratával legkésőbb a beérkezését követő napon 9 óráig felterjeszti az annak elbírálására jogosult bírósághoz, így a másodfokú határozatot hozó választási bizottság székhelye szerint illetékes ítélőtáblához, ez esetben a Pécsi Ítélőtáblához.**

**A Somogy Megyei Területi Választási Bizottság elrendeli a határozata közlését, és a Somogy Megyei Önkormányzat honlapján való közzétételét.**

**Indokolás**

**I.**

**A fellebbezés tartalma**

Beadványozó fellebbezést terjesztett elő a Rinyabesenyői HVB 32/2019.(X.17.) sz. határozata ellen. Beadványában leírta, hogy 2019. október 16. napján kifogást nyújtott be a Rinyabesenyői Helyi Választási Bizottsághoz. A kifogás szerint polgármester jelöltként indult Rinyabesenyő településen az önkormányzati választás során. Szeretett volna megbízni a nyitva álló határidőben az egy szavazókörös település választási bizottságába tagot, azonban ezt a helyi választási iroda (továbbiakban: HVI) részéről egy irodatag nem engedte, mivel tájékoztatása szerint nem lehet ezen a választáson tagokat megbízni. Emiatt nem lett delegáltja a helyi választási bizottságba és nem tudta a választás tisztaságát ellenőrizni. Állítását igazolandó két nyilatkozatot csatolt. A nyilatkozatot O.L. ………………..., valamint F.Lné …………………. szám alatti lakosok tették, melyek szerint a beadványban megnevezett HVI irodatag nekik sem engedte meg ugyanezt. A beadvány szerint ez azért problémás, mivel a beadványozó a választás eredményét megalapozó szavazólapokat senkivel nem tudta megtekintetni.

A Rinyabesenyői HVB 2019. október 17-én tartott ülésén a kifogást érdemi vizsgálat nélkül elutasította. Döntésében leírta, hogy a helyi önkormányzati képviselők és polgármesterek 2019. október 13. napjára kitűzött választása eljárási határidőinek és határnapjainak megállapításáról szóló 19/2019. (VII. 29.) IM rendelet (továbbiakban: IMr) 4. §-a szerint a választási bizottság megbízott tagját legkésőbb 2019. október 4-én 16:00 óráig lehetett bejelenteni. A helyi választási iroda tájékoztatása szerint a fenti határidő lejártát megelőzően volt az irodában Beadványozó, valamint a nyilatkozatot tevő O.L. és F.Lné magánszemélyek. A beadványozó és a nyilatkozattevők nem együtt, nem egy időpontban, hanem külön-külön keresték fel a HVI-t, mivel maguk is indultak képviselőként a választáson. A beadványban megnevezett HVI irodatag tájékoztatása szerint a beadványban leírtak nem felelnek meg a valóságnak, mivel részéről ilyen állítás nem hangzott el sem a beadványozó, sem a nyilatkozattevők felé. Ugyanezen HVI irodatag fogadta ugyanis a HVI-hez tartozó más települések (pl.: Lábod, Háromfa, Görgeteg, stb.) választási bizottságaiba megbízott tagok megbízásait is, melynek során semmiféle probléma nem merült fel a delegálással kapcsolatban. Ezeken a településeken a megbízás a választási törvénynek megfelelően megtörtént. A Rinyabesenyői HVB álláspontja szerint fentiek miatt a beadványozó által benyújtott bizonyíték nem alapozza meg a jogszabálysértés tényének megvalósulását. Ha a beadványban megfogalmazott állítások igazak lennének, akkor a Rinyabesenyői HVB szerint azt a beadványozónak, illetve a nyilatkozattevőknek azonnal jelezniük kellett volna a HVI vezetőjének, valamint a Rinyabesenyői HVB-nak. De erre egyáltalán nem került sor, csupán a választási eredményt követően fogalmazódott meg a kifogás.

A Rinyabesenyői HVB álláspontja, hogy amennyiben a jogszabálysértés mégis megvalósult volna, azt legkésőbb annak elkövetésétől számított harmadik napig jelezni kellett volna a Rinyabesenyői Helyi Választási Bizottsághoz. Mindez azonban nem valósult meg, kifogás határidőben nem érkezett, a Ve. 215. § b) pontja kimondja, hogy a kifogást érdemi vizsgálat nélkül el kell utasítani, ha elkésett, ennek alapján a Rinyabesenyői HVB 32/2019. (X.17.) sz. határozatával Beadványozó kifogását elutasította.

**II.**

**A Somogy Megyei Területi Választási Bizottság döntése, és jogi indokai**

A fellebbezés nem megalapozott.

A TVB a fellebbezést és a hozzá becsatolt bizonyítékot áttekintette és megállapította, hogy a Beadványozó a fellebbezést határidőben adta be, a Rinyabesenyői HVB-hez nyújtotta be 2019. október 21-én, a Lábodi HVI vezetője a határidőben benyújtott fellebbezést elektronikus úton terjesztette fel a Somogy Megyei Területi Választási Iroda Vezetőjének 2019. október 21-én.

A fellebbezés a kötelező tartalmi elemeket tartalmazza. Jogszabálysértésként, a fellebbezés jogalapjaként Beadványozó a Ve 223. § (3) bek. a) pontját tüntette fel.

A TVB megállapítja, hogy a fellebbezés tartalmában arra irányul, hogy a Helyi Választási Iroda tagja nem engedte Beadványozó számára a delegálást. A Helyi Választási Iroda tevékenységével szembeni kifogást a Ve. 210. § (1) bekezdése szerint a kifogás benyújtására nyitva álló határidőben annak a választási bizottságnak van joga elbírálni, amelyik a helyi választási iroda mellett működik, jelen esetben ez a Lábodi Helyi Választási Iroda mellett működő Rinyabesenyői Helyi Választási Bizottság. Beadványozó az általa vélelmezett jogsértés elkövetésétől számított határidőn túl nyújtotta be kifogását, a Rinyabesenyői HVB elkésettség miatt csak a kifogás érdemi vizsgálat nélküli elutasítását foglalhatta 32/2019.(X.17.) sz. határozatába.

A TVB megállapítja, hogy Beadványozó által a jogorvoslati kérelemben a fellebbezés jogalapjaként feltüntetett Ve 223. § (3) bek. a) pontja maga az a jogi fordulat, amely szerint a fellebbezést jogszabálysértésre hivatkozással lehet benyújtani, így a fellebbezés nem tartalmaz konkrét jogszabálysértés megjelölést. Tekintettel erre a tényre, valamint arra, hogy Beadványozó fellebbezése alapját képező cselekmény (helyi választási iroda tevékenysége) tekintetében a jogorvoslati határidők lejártak, a TVB megállapítja, hogy **a fellebbezés nem megalapozott, így a TVB 2019. október 21-i határozatképes ülésén a Rinyabesenyői Helyi Választási Bizottság 32/2019.(X.17.) sz., kifogás érdemi vizsgálat nélküli elutasítás tárgyában meghozott határozatát helyben hagyja.**

**III.**

**A határozat alapjául szolgáló jogszabályi rendelkezések**

A határozat a Ve. 46. §, 210. § (1), 221. § (1), 222. § (1)-(2), 223. § (1), (3), 224. § (1) - (5), 225. §, 227. §, 228. § (1), 229. §, 232. §, IMr. 4. §, valamint az illetékekről szóló 1990. évi XCIII. törvény 62. § (1) bekezdés s) pontja rendelkezésein alapul.

Kaposvár, 2019. október 21.

 Prof. Dr. Tossenberger János s. k.

 a Somogy Megyei

 Területi Választási Bizottság elnöke